Skermutseling tussen polisie en verdagtes in Pretoria(Foto verskaf) Een verdagte is dood en tien persone is in hegtenis geneem ná ŉ skietery Woensdag met die polisie in Pretoria. Xander Loubser, woordvoerder van die Best Care-ambulansdiens, het gesê paramedici is omstreeks 10:45 na die toneel by die Tshwane-distrikshospitaal in Dr Savageweg ontbied. “Verskeie pasiënte is op die toneel aangetref. Polisiebeamptes en verdagtes is tydens die skietery beseer,” het Loubser gesê. Hy het bevestig een van die verdagtes het noodlottige beserings opgedoen. “Twee polisiebeamptes is na Millpark-hospitaal geneem en die ander pasiënte, waaronder twee in ŉ kritieke toestand, is na verskeie hospitale geneem.” Brig. Mathapelo Peters, woordvoerder van die polisie, het gesê beamptes in Gauteng, wat taxigeweld ondersoek, het Woensdag inligting opgevolg in die soektog na ŉ verdagte. Polisiebeamptes en die Gautengse verkeerspolisie het tussen 10:00 en 11:00 twee voertuie en ŉ Toyota Quantum-voertuig opgemerk wat die staatslykshuis in Dr Savageweg verlaat. “Volgens inligting wat ontvang is, was die gesoekte verdagte in een van die drie voertuie,” het Peters bygevoeg. “Die verdagtes het op die beamptes begin skiet, en beamptes het teruggeskiet.” Een verdagte is noodlottig gewond en twee verdagtes is beseer en na ŉ hospitaal geneem. Sewe verdagtes is in hegtenis geneem. Twee polisiebeamptes en ŉ verkeerskonstabel is tydens die skietery beseer en is ook na ŉ hospitaal geneem waar hulle tans in ŉ stabiele toestand is, het Peters bygevoeg. Die polisie het beslag gelê op drie onwettige vuurwapens. Nog ŉ persoon is later in hegtenis geneem tydens die polisie se ondersoek. “Hy het ŉ gelisensieerde vuurwapen by hom gehad, maar met ongelisensieerde ammunisie wat aan ŉ ander kaliber vuurwapen behoort.” Die vier vuurwapens sal vir ballistiese toetse gestuur word en ŉ ondersoek sal bepaal of die verdagtes moontlik met enige ander misdade verbind kan word.